## Dansk Wikipedia runder 300.000 artikler.
Den danske udgave af den brugerredigerede encyklopædi Wikipedia (http://da.wikipedia.org) meddeler i dag, 27. maj 2024, at den frie encyklopædi nu har passeret 300.000 artikler. 
Artikel nr. 300.000 blev offentliggjort søndag kl. 12.25 og er en artikel om foreningen Alm. Brand af 1792. Den dansksprogede encyklopædi, som alle kan redigere, blev påbegyndt 1. februar 2002. Hvert døgn kommer mange nye artikler til, og alene siden årsskiftet er det blevet til mere end 3.000 nye artikler. Dansk Wikipedia har dermed for længst overhalet Den Store Danske Encyklopædi og hjemmesiden lex.dk, der samlet består af 230.000 artikler.
Wikipedia skrives af frivillige og enhver kan bidrage, — også uden at være ekspert. Cirka 2.000 bidrager hver måned. En fast kerne af brugere kontrollerer, at bidragene nu også er reelle og for eksempel ikke består af reklamer for virksomheder eller er drengestreger. Det sker blandt andet ved at tilstræbe, at der er troværdige kilder på de centrale dele af artiklerne. Over 150.000 brugere har oprettet en brugerkonto på Den danske Wikipedia i tidens løb. Ca. 2.000 personer har bidraget i den seneste måned, men dansk Wikipedia vil gerne have flere til at deltage med deres viden.
På verdensplan rummer Wikipedias 329 sprog-versioner mere end 63 mio. artikler, hvoraf den engelske med 6,8 mio. artikler er suverænt størst.
